钦定古今图书集成/理学汇编/学行典/第265卷 > 崔廓
## 钦定古今图书集成/理学汇编/学行典/第265卷 > 崔廓

按《隋书隐逸传》：“崔廓，字士元，博陵安平人也。父子元，
齐燕州司马。廓少孤贫而母贱，由是不为邦族所齿。
长为里佐，屡逢屈辱，于是感激，逃入山中。遂博览书
籍，多所通涉，山东学者皆宗之。既还乡里，不应辟命，
与赵郡李士谦为忘年之友，每相往来，时称崔李。及
士谦死，廓哭之恸，为之作传，输之秘府。士谦妻卢氏”
寡居，每有家事，辄令人谘廓取定。廓尝著《论》，言刑名
之理，其义甚精，文多不载。大业中，终于家，时年八十。
有子曰赜。